b'\n_START_ARTICLE_\nPiotr Borodin\n_START_SECTION_\nBiografie\n_START_PARAGRAPH_\nPiotr Borodin s-a n\xc4\x83scut la data de 23 mai/6 iunie 1905. \xc3\x8en anul 1926, a devenit membru al Partidului Comunist din Rusia (bol\xc8\x99evic). A absolvit cursurile universitare ale Institutului de Construc\xc8\x9bii din Dnepropetrovsk, Ucraina (1930), ob\xc8\x9bin\xc3\xa2nd diploma de inginer constructor. A absolvit ulterior (1936) studii de aspirantur\xc4\x83 la acela\xc8\x99i institut._NEWLINE_\xc3\x8en perioada februarie - iunie 1939 a fost secretar 2 al Comitetului Regional Moldova al Partidului Comunist din Ucraina, devenind apoi prim-secretar (iunie 1939 - 14 august 1940). Dup\xc4\x83 anexarea Basarabiei de c\xc4\x83tre URSS \xc3\xaen iunie 1940, este \xc3\xaenfiin\xc8\x9bat Partidul Comunist din RSS Moldoveneasc\xc4\x83, iar Piotr Borodin devine prim-secretar al acestuia (14 august 1940 - 11 februarie 1942). De asemenea, \xc3\xaen intervalul 17 mai 1940 - 25 ianuarie 1949 a fost membru al Comitetului Central al Partidului Comunist din Ucraina._NEWLINE_\xc3\x8en august 1940, dup\xc4\x83 anexarea Basarabiei de c\xc4\x83tre URSS, conducerea RSS Moldovene\xc8\x99ti (secretarul Comitetului regional al PCUS, Piotr Borodin, pre\xc8\x99edintele Sovietului Comisarilor Poporului, Tihon Konstantinov \xc8\x99i Pre\xc8\x99edintele Prezidiului Sovietului Suprem, Fedor Brovko) a propus ca frontiera de sud a RSS Moldovene\xc8\x99ti s\xc4\x83 fie demarcat\xc4\x83 cu includerea \xc3\xaen componen\xc8\x9ba Moldovei a plaselor Reni, Bolgrad, Ismail, a jude\xc8\x9bului Akerman, toate cu o popula\xc8\x9bie majoritar\xc4\x83 moldoveneasc\xc4\x83. Din p\xc4\x83cate, Stalin nu a \xc8\x9binut cont de argumenta\xc8\x9bia lor._NEWLINE_Dup\xc4\x83 anexarea Basarabiei, s-a instituit acolo un regim represiv, orientat mai ales \xc3\xaempotriva intelectualit\xc4\x83\xc8\x9bii \xc8\x99i a tuturor celor b\xc4\x83nui\xc8\x9bi de a fi du\xc8\x99mani ai puterii sovietice. Au fost na\xc8\x9bionalizate \xc3\xaentreprinderile \xc8\x99i p\xc4\x83m\xc3\xa2nturile a\xc8\x99a-numitor \xe2\x80\x9egospod\xc4\x83rii chiabure\xc8\x99ti", vehicul\xc3\xa2ndu-se ideea intensific\xc4\x83rii luptei de clas\xc4\x83. Astfel, \xc3\xaen \xc8\x99edin\xc8\x9ba activului de partid din septembrie 1940, primul secretar al CC al PC(b) al Moldovei, Piotr Borodin, afirma \xc3\xaen discursul s\xc4\x83u urm\xc4\x83toarele: \xe2\x80\x9eDu\xc8\x99manul, tovar\xc4\x83\xc8\x99i, este viclean, el nu capituleaz\xc4\x83, dar, camufl\xc3\xa2ndu-se, dibuie\xc8\x99te punctele noastre vulnerabile \xc8\x99i apoi \xc3\xaencepe s\xc4\x83 ac\xc8\x9bioneze" ._NEWLINE_\xc3\x8en anul 1941, fuge \xc3\xaen URSS dup\xc4\x83 eliberarea Basarabiei de Armata Rom\xc3\xa2n\xc4\x83, devenind membru \xc3\xaen Comitetul Militar al Frontului de Sud (\xc3\xaen iulie 1941). \xc3\x8en perioada 20 februarie 1941 - 5 octombrie 1952 a fost membru al Comisiei Centrale de Revizie a PCUS.'